
ΑΠΟΣΠΑΣΜΑ                        
Από το πρακτικό της με αριθ. 1ης/2024  Συνεδρίασης

της Δημοτικής Επιτροπής

του Δήμου Λευκάδας

Αριθ. Απόφ. 3/2024
Στην Λευκάδα σήμερα  στις 16 του μηνός Ιανουαρίου  του έτους  2024,  ημέρα  Τρίτη και  ώρα 12:00,  ήλθε σε τακτική συνεδρίαση η Δημοτική Επιτροπή του Δήμου, σύμφωνα με τις δ/ξεις των άρθρων 8, 9 & 26 του Ν. 5056/2023 και την υπ΄ αριθ. 1328/110575/2023/23-12-2023 εγκ. Υπ. Εσωτερικών, ύστερα από την αριθ. πρωτ: 830/12.1.2023 έγγραφη πρόσκληση του Προέδρου της, η οποία επιδόθηκε  νόμιμα στα μέλη της.
Αφού διαπιστώθηκε νόμιμη απαρτία, δηλαδή σε σύνολο επτά (7) μελών βρέθηκαν παρόντα τα παρακάτω έξι (6) μέλη, άρχισε η Συνεδρίαση.

Τα ανωτέρω απόντα μέλη απουσίαζαν, αν και κλήθηκαν νόμιμα.

Τα πρακτικά τηρήθηκαν από την γραμματέα της Δημοτικής Επιτροπής, Αιμιλία Χαλκιοπούλου, υπάλληλο  του  Δήμου Λευκάδας.


Ο κ. Καλός Χαράλαμπος, προσήλθε κατά την συζήτηση του 1ου θέματος της Η.Δ.

ΘΕΜΑ  3ο: Απόφαση Δ.Ε. επί της από 326/2023 (αρ. εκθ. καταθ. 12/12/2023) αγωγής της ανώνυμης εταιρείας με την επωνυμία «Ενωτεχνική ανώνυμη τεχνική εμπορική βιομηχανική τουριστική και λατομική εταιρεία»,  κατά του Δήμου Λευκάδας ενώπιον του Μονομελούς Πρωτοδικείου Λευκάδας. 






Εισηγήτρια: Μαυρέτα Καρύδη, δικηγόρος του Δήμου
Ο Πρόεδρος της Δ.Ε. Δρ. Ξενοφών Ν. Βεργίνης, Δήμαρχος, έδωσε τον λόγο στην κα Μαυρέτα Καρύδη, δικηγόρο του Δήμου, η οποία εισηγούμενη το θέμα, έθεσε υπόψη των μελών της Επιτροπής την εξής γνωμοδότησή της:

«Με την αναφερόμενη ανωτέρω αγωγή, η αντίδικος εταιρεία εκθέτει ότι στα πλαίσια της δραστηριότητάς της, ζητήθηκε από τον αρμόδιο Αντιδήμαρχο Λευκάδας κ. Σπυρίδωνα Λύγδα κατά το έτος 2022, να πωλήσει  και να παραδώσει στον Δήμο Λευκάδας τα ακόλουθα εμπορεύματα, όπως προκύπτει από το υπ’ αριθμ. 4/2023 τιμολόγιό της: 

- 923,840 τόνοι 3Α, προς 7 ευρώ ανά τόνο, αξίας 6.466,88 ευρώ. 

- 251,660 τόνοι 3Α β’ κατηγορίας, προς 6,5 ευρώ ανά τόνο, αξίας 1.635,79 ευρώ. 

- 58,650 τόνοι σκύρα, προς 7 ευρώ ανά τόνο, αξίας 410,55 ευρώ. 

- 186,110 τόνοι αμμοχάλικο, προς 9 ευρώ ανά τόνο, αξίας 1.674,99 ευρώ. 

- 61,960 τόνοι πέτρας β’ κατηγορίας, περιλαμβανομένου του κόστους μεταφοράς με ίδια μέσα της εταιρείας μας, προς 12 ευρώ ανά τόνο, αξίας 743,52 ευρώ. 

- 311,320 τόνοι σκύρα περιλαμβανομένου του κόστους μεταφοράς με ίδια μέσα της εταιρείας μας, προς 13 ευρώ ανά τόνο, αξίας 4.047,16 ευρώ. 

- 300 τόνοι ασφαλτόμιγμα, προς 83,50 ευρώ ανά τόνο, αξίας 25.050 ευρώ. 

Συνολικά η αξία των ως άνω εμπορευμάτων ανέρχεται σε 40.028,89 ευρώ, πλέον ΦΠΑ 24%, δηλ. εν τέλει 49.635,82 ευρώ. Τα ανωτέρω εμπορεύματα παραδόθηκαν προσηκόντως στους τόπους που είχαν συμφωνηθεί και σε διάφορες χρονικές στιγμές στο διάστημα από 28.02.2022 έως και 27.12.2022.

Η προμήθεια του εξοπλισμού άνευ ελαττωμάτων προκύπτει από σχετικές σφραγίδες υπαλλήλων της διεύθυνσης τεχνικών υπηρεσιών, καθώς και του αρμοδίου Αντιδημάρχου επί του σώματος του τιμολογίου που έχει εκδώσει η ενάγουσα εταιρεία. 

Παρά την προφορικότητα της ανάθεσης, τα δικαστήρια συχνά κάνουν δεκτούς τους σχετικούς ισχυρισμούς των ιδιωτών, ιδίως στη συγκεκριμένη περίπτωση που η οφειλή έχει αναγνωριστεί εγγράφως από αρμόδια όργανα του Δήμου. Επομένως, τυχόν εμπλοκή σε δικαστικές διαδικασίες ενδέχεται να επιβαρύνει το Δήμο με περαιτέρω τόκους, δικαστικά έξοδα κλπ.

Η αντίδικος εταιρεία αιτείται την καταβολή του συνολικού ποσού των (49.635,82+1.532,47 =  51.168,29) ευρώ, με τον νόμιμο τόκο υπερημερίας, ως ορίζεται στο άρθρο Πρώτο Παράγραφο Ζ. Υποπαράγραφο Ζ.3.5 και Υποπαράγραφο Ζ.5. περ. 3 ν. 4152/2013 από την επίδοση της ένδικης αγωγής και μέχρι την ολοσχερή εξόφληση. Η υπηρεσία μας θεωρεί το τελευταίο ποσό (1.532,47 ευρώ) υπερβολικό. Εύλογο είναι ποσό 1.036,11 ευρώ, με βάση την αξία του αντικειμένου της διαφοράς, που εκ του νόμου προσδιορίζει την οφειλόμενη δικηγορική αμοιβή και το κόστος επίδοσης της αγωγής. 

ΓΙΑ ΤΟΥΣ ΛΟΓΟΥΣ ΑΥΤΟΥΣ

Εισηγούμαστε στην Δ.Ε. να παρασχεθεί εντολή στην δικηγόρο Λευκάδας Μαυρέτα N. Καρύδη να υπογράφει πρακτικό συμβιβασμού ενώπιον του αρμοδίου Δικαστηρίου για την ως άνω υπόθεση σε περίπτωση που η ενάγουσα εταιρεία παραιτηθεί από: α. την αξίωση για καταβολή του ποσού για την υποβολή προτάσεων, πέραν του ποσού των 1.036,11 ευρώ, το οποίο θεωρείται εύλογο και συνομολογείται και β. τους τόκους του συνομολογηθέντος ποσού των 49.635,82 ευρώ. Το συνολικά οφειλόμενο ποσό να καταβάλλεται ατόκως εντός τριών μηνών από την κοινοποίηση εκ μέρους του ενάγοντος του πρακτικού συμβιβασμού. 

Σε περίπτωση μη επίτευξης συμβιβασμού να παρασταθεί ενώπιον του Μονομελούς Πρωτοδικείου Λευκάδας προς υποστήριξη των συμφερόντων του Δήμου και να υποβάλει προτάσεις αναφορικά με την ανωτέρω αναφερόμενη αγωγή της εταιρείας με την επωνυμία «Ενωτεχνική ανώνυμη τεχνική εμπορική βιομηχανική τουριστική και λατομική εταιρεία» και ειδικότερα να συνομολογεί την αγωγή ως προς το ποσό της αξίας των υλικών, να αρνείται δε αιτιολογημένα την αγωγή ως προς το ποσό της εύλογης αποζημίωσης.» 



Ακολούθησε συζήτηση με ερωτήσεις και τοποθετήσεις των μελών της Επιτροπής.
Στη συνέχεια ο Δήμαρχος, Δρ. Ξενοφών Ν. Βεργίνης, είπε τα εξής: Προκειμένου να αποφασίσουμε αν θα πάει δικαστικά, πρέπει να ερευνήσουμε τους χρόνους που παραδόθηκαν τα υλικά. Μήπως να αναβληθεί το θέμα, για να υπάρχει μία τεκμηριωμένη άποψη, με στοιχεία.

Ο κ. Καλός Χαράλαμπος στη  συνέχεια, είπε: Δεν θα διαφωνήσω με την αναβολή. Τα στοιχεία υπάρχουν και να επανέλθουμε σε επόμενη συνεδρίαση.

Με την πρόταση της αναβολής, συμφώνησε και ο κ. Δρακονταειδής Κων/νος.

Μετά από διαλογική συζήτηση, η Δ.Ε.  αφού  έλαβε υπόψη της:

· την ανωτέρω εισήγηση

· τις δ/ξεις των άρθρων 8, 9 & 26 του Ν. 5056/2023
· την υπ΄αριθ. 1328/110575/2023/23-12-2023 εγκ. Υπ. Εσωτερικών
ΑΠΟΦΑΣΙΖΕΙ ΟΜΟΦΩΝΑ

Την αναβολή της λήψης απόφασης και την συζήτηση του θέματος σε επόμενη συνεδρίαση της Δ.Ε. για μεγαλύτερη τεκμηρίωση της εισηγήσεως.

Η απόφαση αυτή πήρε αύξοντα αριθμό: 3/2024.              
     

          Ο Πρόεδρος 

                          

 Τα Μέλη

    
          Δρ. ΞΕΝΟΦΩΝ Ν. ΒΕΡΓΙΝΗΣ

